# 

# Kriterier og ansøgningsdokument for Teknik og miljøforvaltningens pulje til borgerskabte projekter

# Formål

Sharing Copenhagen understøtter sociale, kulturelle og grønne aktørers opstart, afprøvning og gennemførsel af nye ideer, projekter og prototyper, der handler om at skabe en hovedstad i tråd med visionen ”Vores København”. En by, hvor høj livskvalitet går hånd i hånd med en klimavenlig hverdag, der skaber sammenhængskraft, fællesskab og nærhed.

# Samarbejdspartnere

Byens borgere, ildsjæle, iværksættere, bæredygtige, grønne, kulturelle- og socialøkonomiske aktører, foreninger og kreative erhverv kan søge om partnerskab. Projekt-partnerskaberne afregnes med beløb mellem kr. 5-25.000,-

Sharing Copenhagen partnerskaber kan samfinansieres med andre fonde og muligheder.

# Fagligt fokus 2025

I 2025 er fokus at understøtte visionen Vores København 2024-2035 med synli­ge og borgernære partnerskaber indenfor

* mødesteder & fællesskaber – hvordan bruges byens og havnens rum så de kan ”mere for flere”
* klimaadfærd – aktiviteter og fællesskaber til et storbyliv med en klimavenlig hverdag
* ressourcebevidsthed - projekter der øger affaldsminimering, genbrug, genanvendelse, deleøkonomi, cirkulær økonom mm
* social beskæftigelse – der inkluderer udsatte i projekter i byen
* midlertidig brug af byens rum.

# Arbejdsform

Sharing Copenhagen er Teknik og miljøforvaltningens pulje til borgerskabte projekter og hjælper byens ildsjæle ved at lette processen fra idé til udførelse. Det indebærer projektudviklingssamtaler og vejledning i kommunens krav, regler og udviklingsmål, sådan at partnerne kan skabe levedygtige og relevante projekter, der skaber værdi for byen.

Sharing Copenhagen er særligt glade for projekter der

* engagerer københavnere og byens rum i mindre, grønne, sociale og kulturelle aktørers opstart og afprøvning af nye fællesskaber, løsninger og projekter
* har fokus på et håndgribeligt, nyskabende og modigt produkt og/eller aktivitet der er åbent for københavnere og byens gæster.

# Planer og strategier

* [Visionen - Vores København](https://www.kk.dk/politik/politikker-og-indsatser/bolig-byggeri-og-byliv/vores-koebenhavn) - med de fire pejlemærker: Plads til byens liv, klimavenlig hverdag, en by for alle og samarbejde om byen
* [Klimaplan 2035](https://byudvikling.kk.dk/klima)
* [Ressource og affaldsplan 2030](https://www.kk.dk/sites/default/files/agenda/eb806217-f955-4e89-9536-06d48ed6a977/58c8b462-128e-4759-8dc9-1fd712c4bc49-bilag-1_0.pdf)
* [Strategi for bynatur i København](https://www.kk.dk/politik/politikker-og-indsatser/klima-og-miljoe/bynatur-i-koebenhavn)
* [Visionen – en havn af muligheder](http://www.kk.dk/havnen)

Københavns Kommune forbeholder sig retten til at vælge de partnerskaber, der bedst bidrager til at opfylde kommunens mål, hvorefter der indgås skriftlige partnerskabsaftaler mellem Sharing Copenhagen og ansøger.

# Åbenhed og offentlighed

Aktiviteter og partnerskaber skal være offentlige og du skal være villig til at formidle bredt og dele dine erfaringer og aktiviteter på relevante sociale medier

I omtalen af arrangementet skal partnerskab med Sharing Copenhagen nævnes, ligesom vi beder om at du ved eventuelt pressearbejde, koordinerer dette med Sharing Copenhagen.

Arrangementer skal desuden altid offentliggøres på Sharing Copenhagens Facebook side (sharingcph). Dette aftales med Jacob Hartmann.

# Hvordan søger man?

Der udfyldes en partnerskabsansøgning (se side 3-4).

Vi anbefaler, at man inden søgning tager en projektudviklingssamtale med Sharing Copenhagen (Jacob Hartmann, tlf.: 28 10 90 20).

Partnerskaber skal gerne have en størrelsesordenen, hvor Sharing Copenhagens andel kan udgøre kr. 5.000- 25.000 (plus moms). Der er ikke nogen krav om finansiering andetsteds fra, ej heller er der begrænsninger på, hvor meget der kan søges hos andre. Sammen kan vi gøre projekterne bedre og større.

Ansøgning sendes til seniorrådgiver Jacob Hartmann på [jachar@kk.dk](mailto:jachar@kk.dk)

# Afrapportering og afregning

Sharing Copenhagen køber sig ind i partnerskabsprojekter som en leverance med et aftalt beløb. Beløbet udbetales når projektet er leveret eller arrangementet afholdt og sekretariatet har modtaget en kort afrapportering med billedmateriale. På anmodning fra de projektansvarlige kan der dog laves aftale om forudbetaling af en del af beløbet. Ved eventuel forudbetaling gøres modtageren personligt ansvarlig for pengene. Ved projekter der er reducerede i format reduceres projektbeløbet forholdsmæssigt.

De projektansvarlige kan blive bedt om efterfølgende at fortælle om deres projekt til en konference eller lignende, samt oplyse om deltagerantal, SOME-rækkevidde og eventuel presseomtale.

Projekter skal udføres inden 31.12.2025.

# Ansøgningsskema for partnerskab og projekter

***Står du med den gode idé? Så søg partnerskab med Sharing Copenhagen i størrelsesordenen 5.000 -25.000 (plus moms). Ansøgningsskemaet bedes udfyldt kortfattet og gerne i bullets. Inden du udfylder skemaet, er du velkommen til at tage en projektudviklingssamtale med Sharing Copenhagen / Jacob Hartmann,***

***tlf.: 28 10 90 20***

|  |
| --- |
| **Partnerskabets titel:** |
| **Navn/forening**  **E-mail**  **Mobilnummer**  **Hjemmeside (evt)** |
| **Fødselsdato (for privatansøger) *eller* CVR-nr. (for foreninger/virksomheder):** |
| **Partnerskabets formål:** |
| **Hvilke aktiviteter vil blive sat i gang:** |
| **Målgruppe for projektet:** |
| **Tid og sted for aktiviteter:** |
| **Samarbejdspartnere:** |
| **Hvad vil i som partnere bidrage med (økonomi, arbejdskraft, netværk eller lignende), og hvad skal Sharing Copenhagens andel bruges til)?** |
| **Formidling og dokumentation af projektet (foto/video/tekst/SOME-kanaler):** |
| **Projekt-beløb:** |

Når du søger, skal du være opmærksom på:

* At projektresume, billeder, film og andet materiale kan offentliggøres af Sharing Copenhagen på Københavns Kommunes hjemmeside og diverse SOME-kanaler samt diverse medier.
* Ved indgåelse af partnerskab forpligter du dig samtidig til at indsende et kort resume i form af projektets resultater, visuel dokumentation for projektet samt oversigt over eventuel pressedækning senest en måned efter projektets afslutning – omfang og tidsramme kan dog aftales individuelt. Modtager vi ikke dette materiale, vil projektbeløbet blive tilbageholdt, og der kan blive stillet krav om tilbagebetaling af allerede udbetalt projektbetaling.
* At Sharing Copenhagens logoer anvendes ved reklamering og lignende. Logoer medsendes ved accept af partnerskab.
* Data vil blive behandlet i overensstemmelse med Databeskyttelsesforordningen (GPDR).
* Ved indgåelse af partnerskab giver du dit samtykke til ovenstående.

**Dato Underskrift**